Ariel Chiș, numărul doi pe lista de candidați ai USR pentru Consiliul General, anunță că își retrage candidatura: ”Ultimul lucru pe care mi l-am dorit vreodată a fost să aduc un prejudiciu de imagine USR-ului”

Ariel Chiș, numărul doi pe lista de candidați ai USR pentru Consiliul General al Municipiului București (CGMB) a anunțat vineri că își retrage candidatura ca să nu aducă prejudicii de imagine partidului, după ce s-a aflat că în trecut a fost membru PSD, iar pe rețelele de socializare a început să circule un clip video amuzant pe care l-a realizat în 2018 în timpul campaniei de strângere de semnături pentru inițiativa ”Fără penali”.

Anunțul făcute de Ariel Chiș pe Facebook:

După mai multe zile foarte grele pentru mine, am decis să mă retrag de pe lista USR la Consiliul General al Municipiului București.

Ultimul lucru pe care mi l-am dorit vreodată a fost să aduc un prejudiciu de imagine USR-ului, partidului căruia i-am dedicat ultimii ani de viață, zi de zi, noapte de noapte.

O să rămân alături de USR pentru că acest partid reprezintă pentru mine o speranță, o speranță că vom putea ajunge să avem o clasă politică integră și bine intenționată, care să lupte pentru toată lumea, nu doar pentru unii. Știu că acest partid poate realiza asta, am văzut ce principii ne ghidează și cum suntem diferiți de orice altceva a existat până acum. Am niște colegi extraordinari pe care întotdeauna îi voi recomanda și îi voi susține.

În încheiere, vreau să le mulțumesc public din suflet tuturor celor 372 de colegi care m-au votat pentru un loc pe lista USR la Consiliul General unde am obținut locul 2. Vreau să mulțumesc și zecilor de prieteni care mi-au scris că le pare rău că sunt linșat mediatic și m-au încurajat să rămân puternic și să nu pun la suflet.

De asemenea, nu uitați, România a fost făcută de oameni care nu au stat deoparte. Acesta este sloganul USR din 2016 pentru care am intrat în viața politică. Voi continua.

Citește și: VIDEO Ariel Chiș, numărul doi pe lista de candidați USR pentru CGMB, apare într-un clip amuzant din campania ”Fără penali în funcții publice”